Séu ósannindi endurtekin nógu oft geta þau orðið að sannleika í huga fólks . Þetta segir Einar Sveinbjörnsson veðurfræðingur sem bendir á að þeir sem afneiti því að loftslagsbreytingar séu tilkomnar af mannavöldum noti sálfræði af þessum toga . Afneitunarsinnar hamri á því að fréttir af loftslagsbreytingum af mannvöldum séu reknar áfram af sósíalistum og kommúnistum sem vilji umbylta heimsviðskiptakerfinu . Þetta sé hins vegar þvæla . Einar birti Facebook-færslu þar sem hann rekur hvernig einfaldur misskilningur um það hvar þing Norðurlandaráðs ætti að fara fram , og endurteknar fullyrðingar þar um , undu þannig upp á sig að hann fór að efast um það sem hann taldi sig þó vita að væri rétt . Í þessu tilviki hefði misskilningurinn verið saklaus en það væri þá ekki alltaf reyndin . „ Sé þessi della endurtekin nógu oft munu á endanum margir gangast inn á boðskapinn “ Vísaði Einar til erlends pistils sem þýddur hafði verið og birtur á vefsíðunni Viljanum , grein eftir Joel Kotkin sem kallist Loftslags Stalínisminn . „ Þar er enn eina ferðina verið að stilla loftslagsmálunum þannig að þau séu eitthvert einkamál vinstri róttæklinga sem vilja með þeim ná fram langþráðri byltingu á skipulagi heimsins . Sé þessi della endurtekin nógu oft munu á endanum margir gangast inn á boðskapinn , “ skrifaði Einar . Loftslagsbreytingar eru staðreynd Í samtali við Stundina segist Einar ekki vilja fullyrða hvort þeir sem endurómi pistla af þessu tagi séu þar með að ganga erinda afneitunarsinna í loftslagsmálum eða hvort þeir séu nytsamir sakleysingjar . „ Það er margt reynt í þessari loftslagsumræðu af hálfu afneitunarsinna . Tilgangur þeirra er mjög ólíkur . Það er mjög algengt hjá afneitunarsinnum að hamra á því að fréttir um loftslagsbreytingar , loftslagsáróður eins og afneitunarsinnar kalla þær gjarnan , séu eitthvað áhugamál sósíalista og kommúnista til að umbylta ríkjandi skipulagi í heimsviðskiptum . Ef þessi þvæla er endurtekin nógu oft þá fara menn að trúa þessu og það er hættulegt . Þetta er hins vegar bara kjaftæði . Ég sjálfur kæri mig til að mynda ekkert um að vera settur í hóp með vinstri sósíalistum en ég veit hins vegar að lofslagsbreytingar eru staðreynd . Vísindin þar að baki eru skotheld . Þeir sem reyna að draga úr því eru að ganga annarlegra erinda . “